CELEX: 62012CN0280
Language: el
Date: 2012-06-06 00:00:00
Title: Υπόθεση C-280/12 P: Αναίρεση που άσκησε στις 6 Ιουνίου 2012 το Συμβούλιο της Ευρωπαϊκής Ένωσης κατά της αποφάσεως του Γενικού Δικαστηρίου (τέταρτο τμήμα) της 21ης Μαρτίου 2012 στις συνεκδικασθείσες υποθέσεις T-439/10 και T-440/10, Fulmen κατά Συμβουλίου

4.8.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 235/10
            
         Αναίρεση που άσκησε στις 6 Ιουνίου 2012 το Συμβούλιο της Ευρωπαϊκής Ένωσης κατά της αποφάσεως του Γενικού Δικαστηρίου (τέταρτο τμήμα) της 21ης Μαρτίου 2012 στις συνεκδικασθείσες υποθέσεις T-439/10 και T-440/10, Fulmen κατά Συμβουλίου
   (Υπόθεση C-280/12 P)
   2012/C 235/19
   Γλώσσα διαδικασίας: η γαλλική
   
      Διάδικοι
   
   
      Αναιρεσείον: Συμβούλιο της Ευρωπαϊκής Ένωσης (εκπρόσωποι: M. Bishop και R. Liudvinaviciute)
   
      Λοιποί μετέχοντες στη διαδικασία: Fulmen, Fereydoun Mahmoudian, Ευρωπαϊκή Επιτροπή
   
      Αιτήματα του αναιρεσείοντος
   
   Το αναιρεσείον ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου (τέταρτο τμήμα), της 21ης Μαρτίου 2012, στις συνεκδικασθείσες υποθέσεις T-439/10 και T-440/10·
            
         
               —
            
            
               να αποφανθεί οριστικώς επί της διαφοράς και να απορρίψει τις προσφυγές της εταιρίας Fulmen και του M. Mahmoudian κατά των επίδικων πράξεων του Συμβουλίου·
            
         
               —
            
            
               να καταδικάσει την Fulmen και τον M. Mahmoudian στα έξοδα τόσο της πρωτόδικης διαδικασίας όσο και της κατ’ αναίρεση δίκης.
            
         
      Λόγοι αναιρέσεως και κυριότεροι ισχυρισμοί
   
   Το Συμβούλιο εκτιμά ότι η απόφαση του Γενικού Δικαστηρίου στις προαναφερθείσες υποθέσεις βαρύνεται με πλάνη περί το δίκαιο και πρέπει, κατά συνέπεια, να αναιρεθεί από το Δικαστήριο.
   Το Συμβούλιο υποστηρίζει ότι το Γενικό Δικαστήριο υπέπεσε σε πλάνη περί το δίκαιο, καθόσον έκρινε ότι ο προσφεύγων όφειλε να προσκομίσει αποδεικτικά στοιχεία προς στήριξη των επιχειρημάτων του σε σχέση με την επιβολή περιοριστικών μέτρων στην εταιρία Fulmen και, ειδικότερα, σχετικά με το κατά πόσον η εν λόγω εταιρία εμπλεκόταν στην εγκατάσταση ηλεκτρολογικού εξοπλισμού στο πυρηνικό εργοστάσιο της τοποθεσίας Qom/Fordoo (Ιράν).
   Συναφώς, το Συμβούλιο εκτιμά, πρώτον, ότι το Γενικό Δικαστήριο υπέπεσε σε πλάνη περί το δίκαιο καθόσον εκτίμησε ότι όφειλε να απαιτήσει από το κράτος μέλος, το οποίο πρότεινε να κατονομαστεί η εταιρία Fulmen, να προσκομίσει αποδεικτικά στοιχεία και λοιπά ενημερωτικά στοιχεία, παρά το γεγονός ότι τα στοιχεία αυτά προέρχονται από εμπιστευτικές πηγές. Δεύτερον, το Συμβούλιο υποστηρίζει ότι το Γενικό Δικαστήριο υπέπεσε σε πλάνη περί το δίκαιο, καθόσον έκρινε ότι το Γενικό Δικαστήριο μπορούσε να λάβει υπόψη εμπιστευτικά στοιχεία που δεν θα γνωστοποιούνταν στους δικηγόρους των διαδίκων, παρά το γεγονός ότι το άρθρο 67, παράγραφος 3, του Κανονισμού Διαδικασίας του Γενικού Δικαστηρίου δεν προβλέπει τη δυνατότητα αυτή.